和王使君惠詩酒韻
作者：袁說友
朝代：宋

paragraphs: 我生紀歷三逢申，久矣隻影誰爲親。
戀彼溪山意已在，舉目更友君子人。
言論道德歸大醇，葑菲下采顔色溫。
買羊一見慰饑渴，載酒三就忘辛勤。
今朝好語幾盈門，排攢炫晃驚童孫。
字向紙上欲翻舞，句生妙處增清新。
推窗更沃囁嚅口，便覺四體陶然春。
嗟予從此毋多作，君方袖手韜奇略。
詩壇行即拜將軍，莫謂小兒多淺薄。